Kamaraadskap David en Markus se unieke paadjie saam. - Solidariteit Boufonds
Tuis › Artikels › Kamaraadskap David en Markus se unieke paadjie saam.
Kamaraadskap David en Markus se unieke paadjie saam.
Dawid Nkosi (25) en Markus Maartens (24) het sedert die vorige uitgawe van die Solidariteit Tydskrif verdere bande gesmee met 'n unieke geleentheid wat oor hulle pad gekom het. Hierdie twee Sol-Tech-studente het opspraak gemaak met hul kameraadskap. Beide is doof en deur mekaar te help, kon hulle 'n kursus aanpak om as elektrisiëns te kwalifiseer.
Markus het in daardie onderhoud genoem dat hy en David hoop om ná afloop van hul studies by Sol-Tech deur dieselfde werkgewer in diens geneem te word. Hulle kan nie voorsien wat in die toekoms gaan gebeur nie, maar dit sal uiteraard vir hulle ideaal wees om by dieselfde werkgewer te werk sodat hulle kan aanhou om mekaar te help.
Die jongste nuus oor die twee se paadjie saam is dat hulle wel by dieselfde werkgewer geplaas is vir indiensopleiding. Ajani, wat Sol-Tech-studente plaas, kon met hul unieke diens dit regkry om 'n werkgewer te vind wat albei studente gaan inneem vir hul praktiese fase. Dus is nog 'n droom van die twee bewaarheid.
Markus, wat op 'n jong ouderdom doof geword het, kan liplees. David, wat doof gebore is en wie se ouers albei doof is, kan egter nie liplees nie. Markus tolk dus alles wat in die klas gesê word vir David. David is egter akademies sterker as Markus en staan hom daarom met sy studies by.
Die twee studente se paadjies het in 2001 vir die eerste keer gekruis toe hulle albei begin skoolgaan het by die Transoranje Skool vir Dowes in Pretoria. Hoewel hul paadjies ná skool vir 'n jaar of wat geskei het, het hulle mekaar weer by Sol-Tech raakgeloop waar hulle albei tans die kollege se elektrisiënkursus volg. Soos wat hul vriendskap oor die jare heen ontwikkel het, het die twee studente begin om mekaar te ondersteun en aan te vul.
Paul van Deventer, besturende direkteur van Sol-Tech, verduidelik dat die twee studente feitlik onafskeidbaar is. Dit het veral duidelik geword toe David en Markus vir 'n ruk lank geskei is; David na die praktiese deel van hul kursus in die werkswinkels gevorder het en Markus moes agtergebly omdat hy met 'n paar vakke vasgeval het.
"Ons het agtergekom dat die twee studente nie sonder mekaar se ondersteuning kon klaarkom nie. Sol-Tech het daarom 'n spesiale reëling getref dat beide Markus en David na die werkswinkelfase kon vorder en dat Markus sy N-kursus later kon voltooi. Hulle albei floreer nou in die werkswinkels," verduidelik Van Deventer.
Wat Markus en David se verhaal verder besonders maak, is die feit dat hulle albei in relatief moeilike omstandighede grootgeword het. Markus se ma is oorlede toe hy nog baie jonk was. Hoewel sy pa nog leef, is hy nie in staat om Markus finansieel te ondersteun nie.
Markus bly nou by sy meisie se ouers en studeer met behulp van 'n rentevrye studielening van Solidariteit Helpende Hand. David, wat reeds getroud is, studeer ook met behulp van 'n rentevrye studielening.